《何中丞四图诗 其二 藩省旬宣》
明代·朱应登

大梁何岧峣，崤函跨上游。罗衢分第宅，驱毂富王侯。

煌煌紫薇省，控据当嵩丘。明公廊庙姿，举世寡所俦。

出牧涖兹土，日为苍生谋。巡方重民隐，揽辔宣皇猷。

遂令宛洛间，万屋归怀柔。民居既奠枕，河水亦安流。

邈矣皇华篇，千古咏咨诹。

作者简介：（1477—1526）扬州府宝应人，字升之，号凌溪。弘治十二年进士，除南京户部主事，历官陕西提学副使、云南参政。为人爽直，恃才傲物。诗宗盛唐，格调高古，与李梦阳、何景明并称十才子。有《凌溪集》。